বিবৃতিতে বিএনপি মহাসচিব বলেন, ‘সরকার জুলুমের সুদীর্ঘবাহু বিস্তৃত করে বিএনপির প্রতিষ্ঠাবার্ষিকীর কর্মসূচি বানচাল করার জন্য আইন-শৃঙ্খলা বাহিনীকে লেলিয়ে দিয়েছে। গত পরশু (শুক্রবার) রাত থেকে শুরু করে ঠাকুরগাঁও সদর থানার ৮ নম্বর ওয়ার্ড বেগুনবাড়ী ইউনিয়ন বিএনপির সাধারণ সম্পাদক আবদুল হান্নান, ৬ নম্বর ওয়ার্ড বেগুনবাড়ী ইউনিয়ন বিএনপির সহসভাপতি আবদুস সালাম, ৫ নম্বর ওয়ার্ড বেগুনবাড়ী ইউনিয়ন বিএনপির সহসভাপতি সেকেন্দার আলী, ঠাকুরগাঁও জেলা স্বেচ্ছাসেবক দলের সিনিয়র সহসভাপতি আক্কাস আলী এবং রানীসংকৈল থানার জয়নন্দ ইউনিয়ন বিএনপির সাধারণ সম্পাদক সামছুল আলমকে পুলিশ গ্রেপ্তার করেছে। এ ছাড়া বেগুনবাড়ী ইউনিয়ন বিএনপির সাধারণ সম্পাদক ফারুক হোসেনসহ ৪৫ জনের নামে ও আরও অজ্ঞাত ২০০ জনের নামে মিথ্যা, বানোয়াট এবং ভিত্তিহীন মামলা দায়ের করে পুলিশ।’